הפועל באר שבע עשתה צעד קטן אל עבר החלום הגדול – הגעת לשלב הבתים של ליגת האלופות עם 1:3 על פלורה טאלין ו-2:7 בסיכום שני מפגשי הסיבוב הראשון במוקדמות המפעל היוקרתי. בסיבוב הבא מחכה לחבורה של ברק בכר משוכה קשה הרבה יותר בדמותה של דינמו זאגרב, שתפגוש את האדומים בקרואטיה כבר ביום שלישי הבא.
לעיני הקהל הביתי הנלהב ששב מהפגרה, האלופה הישראלית ערכה משחק בית ראשון בטוטו-טרנר והציגה לראווה את שחקני הרכש – יאניס אנסטיס, שיכול היה למנוע את השער המצמק של האסטונים וז’וליין סטו, שהראה לפרקים ניצוצות מרשימים, אך בשורה התחתונה ישנו עדיין ספק אם החיזוק של בכר יספיק כדי להגיע לבתים, כשהעונה המשימה תהיה קשה הרבה יותר לאור שינוי השיטה של אופ”א.
כמו כן, הרכש הטרי מהפועל חיפה, עדן בן בסט, צפה מהיציע ועתיד להירשם כבר לסיבוב הבא. לאחר ה-1:4 במפגש הראשון, יחסי הכוחות היו ברורים שהאסטונים לא השכילו להסתדר גם עם החום הכבד ובעיקר התגוננו, כשהאלופה הישראלית לא התקשתה להציג עליונות מוחלטת כבר מהדקות הראשונות.
חן עזרא פתח את החגיגה כבר בדקה ה-15 עם בעיטה מתוך הרחבה אחרי בישול של בן ביטון. חנן ממן המשיך את המומנטום כשניצל הדיפה רעה של השוער האסטוני כדי להכפיל מקרוב, ועם פתיחת החצי השני מליקסון (48) נעץ את השלישי הודות לבישול נוסף של בן ביטון מצד ימין. בחצי שעה האחרונה האלופה הלכה אחורה וספגה מרגלי ראונו אליקו (86) אחרי סגירה רעה של אורן ביטון ותגובה לא טובה של אנסטיס בשער.